Predlog SKLEP SVETA o odobritvi Bolgariji in Romuniji, da uporabita ukrepe, ki odstopajo od člena 5 Direktive 2006/112/ES o skupnem sistemu davka na dodano vrednost /* COM/2012/0611 final - 2012/0293 (NLE) */





OBRAZLOŽITVENI MEMORANDUM 1. OZADJE PREDLOGA V skladu s členom 395 Direktive 2006/112/ES z dne 28. novembra 2006 o skupnem sistemu davka na dodano vrednost[1] (v nadaljnjem besedilu: Direktiva o DDV) lahko Svet soglasno na predlog Komisije kateri koli državi članici dovoli uporabo posebnih ukrepov za odstopanje od določb navedene direktive zaradi poenostavitve postopka obračunavanja davka na dodano vrednost (DDV) ali za preprečitev nekaterih vrst davčnih utaj ali izogibanja plačilu davkov. V dopisu, ki ga je Komisija prejela 25. maja 2011, sta Bolgarija in Romunija zaprosili za dovoljenje, da odstopata od določb člena 5 Direktive o DDV, ki urejajo ozemeljsko področje uporabe DDV, v zvezi z mejnim mostom (cesta in železnica) čez Donavo. V dopisu, ki ga je Komisija prejela 7. marca 2012, sta Bolgarija in Romunija ta zahtevek delno nadomestili z drugim. V skladu s členom 395(2) Direktive o DDV je Komisija z dopisom z dne 17. julija 2012 obvestila druge države članice o zahtevah Bolgarije in Romunije (Španija pa je bila obveščena z dopisom z dne 18. julija 2012). Z dopisom z dne 19. julija 2012 je Komisija uradno obvestila Bolgarijo in Romunijo, da ima vse informacije, potrebne za oceno zahtevka. Bolgarija in Romunija sta se z namenom olajšati cestni in železniški promet med svojima ozemljema odločili, da dne 5. junija 2000 podpišeta sporazum o gradnji mejnega mostu čez reko Donavo med krajema Vidin (Bolgarija) in Calafat (Romunija). V zvezi s tem sta Bolgarija in Romunija zaprosili za dovoljenje, da uporabita ukrepe, ki odstopajo od Direktive, kar zadeva pravila o DDV glede ozemeljske uporabe, za vzdrževanje in popravilo navedenega mostu ter zaračunavanje mostnine za prehod (izgradnja mejnega mostu je bila izrecno izključena iz zahtevka za odstopanje). Po običajnih pravilih bi načelo ozemeljske uporabe iz člena 5 Direktive o DDV v kombinaciji s pravili o kraju dobave zahtevalo, da se za vzdrževanje in popravila, ki se izvajajo v Bolgariji, obračuna bolgarski DDV. Za vzdrževanje in popravila, ki se izvajajo na romunskem ozemlju, pa bi se obračunaval romunski DDV. Uporaba običajnih pravil bi zahtevala natančno določitev kraja obdavčljivih transakcij glede na ozemlje, na katerem je bila izvedena vsaka posamezna faza del. V ta namen bi morala podjetja, vključena v izvajanje del, z gotovostjo ugotoviti ozemeljsko mejo na reki Donavi, za delo, opravljeno nad vodo. Bolgarija in Romunija menita, da bi uporaba teh običajnih pravil povzročila davčne težave za ta podjetja, in cilj tega poenostavitvenega odstopanja je zato v skladu z zahtevkom določitev ozemeljske meje na sredini mostu. Kar zadeva mostnine, bi se moral obdavčljivi znesek v skladu z veljavnimi pravili nanašati na del mostu, ki pripada posamezni državi članici. Poleg že omenjenega problema določitve ozemeljske meje bi bilo treba vsako potovanje prek mostu zaračunati po dveh mostninah in dveh različnih stopnjah DDV: eno za bolgarsko ozemlje in drugo za romunsko; to bi obremenjevalo zadevne davčne zavezance. V zvezi s tem je namen odstopanja glede mostnin obravnavati most, kot da stoji na ozemlju države članice, v kateri se potovanje prek mostu začne. V praksi se bo bolgarski DDV obračunaval za celotno mostnino za vsa potovanja, ki se začnejo na bolgarski strani in se nadaljujejo prek mejnega mostu v Romunijo. Na enak način se bo romunski DDV obračunaval za celotno mostnino za vsa potovanja, ki se začnejo v Romuniji. To bo poenostavilo način izračunavanja in obračunavanja DDV. 2. REZULTATI POSVETOVANJ Z ZAINTERESIRANIMI STRANMI IN OCEN UČINKA Svetovanje ali zunanje izvedensko mnenje ni bilo potrebno. Cilj predloga sklepa je poenostavitev obračunavanja DDV v zvezi z nekaterimi storitvami, povezanimi z mejnim mostom. Zaradi ozkega področja uporabe odstopanja bo učinek v vsakem primeru omejen. 3. PRAVNI ELEMENTI PREDLOGA Sklep dovoljuje Bolgariji in Romuniji, da uporabita ukrepe odstopanja od ozemeljske uporabe Direktive o DDV v zvezi z mejnim mostom. Ta sklep temelji na členu 395 Direktive o DDV. Predlog je v izključni pristojnosti EU. Načelo subsidiarnosti se zato ne uporablja. Ta sklep se nanaša na dovoljenje, izdano posameznima državama članicama na njuno zahtevo, in ne predstavlja nobene obveznosti. Zaradi stroge omejitve obsega se posebni ukrep zdi sorazmeren z zastavljenim ciljem. Na podlagi člena 395 Direktive o DDV lahko samo Svet na predlog Komisije soglasno odobri odstopanje od skupnih pravil o DDV. Sklep Sveta je edini ustrezni instrument, saj se lahko naslovi na posamezno državo članico. 4. PRORAČUNSKE POSLEDICE Predlog ne vpliva na proračun Unije. 2012/0293 (NLE) Predlog SKLEP SVETA o odobritvi Bolgariji in Romuniji, da uporabita ukrepe, ki odstopajo od člena 5 Direktive 2006/112/ES o skupnem sistemu davka na dodano vrednost SVET EVROPSKE UNIJE JE – ob upoštevanju Pogodbe o delovanju Evropske unije, ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost[2], zlasti člena 395(1) Direktive, ob upoštevanju predloga Evropske komisije, ob upoštevanju naslednjega: (1) V dopisih, ki ju je Komisija prejela 25. maja 2011, sta Bolgarija in Romunija zaprosili za dovoljenje, da odstopata od določb člena 5 Direktive 2006/112/ES, ki urejajo ozemeljsko področje uporabe DDV, v zvezi z mejnim mostom čez Donavo. Bolgarija in Romunija sta delno nadomestili ta zahtevek z dopisom, ki ga je Komisija prejela 7. marca 2012. (2) V skladu s členom 395(2) Direktive 2006/12/ES je Komisija z dopisom z dne 17. julija 2012 o zahtevi Bolgarije in Romunije obvestila druge države članice, razen Španije, ki je bila obveščena z dopisom z dne 18. julija 2012. Z dopisom z dne 19. julija 2012 je Komisija uradno obvestila Bolgarijo in Romunijo, da ima vse informacije, potrebne za oceno zahtevka. (3) Glede vzdrževanja in popravila mostu pomeni odstopanje, ki ga zahtevata Bolgarija in Romunija, da se ozemeljska meja med obema državama članicama obravnava, kot da poteka na sredini mostu. (4) Glede pobiranja mostnine za prečkanje mejnega mostu želita obe državi članici upoštevati celotno dolžino mostu kot del ozemlja države, v kateri se potovanje prek mostu začne. Zato se bo le bolgarski DDV obračunaval za celotno mostnino za vsa potovanja, ki se začnejo na bolgarski strani. Prav tako se bo le romunski DDV obračunaval za potovanja, ki se začnejo na romunski strani. (5) V odsotnosti ukrepov odstopanja bi bila določitev kraja dobave za vzdrževanje, popravilo in zaračunavanje mostnine v prvi vrsti odvisna od natančne določitve ozemeljske meje nad vodo, ki bi bila v praksi zelo težavna za zadevne davčne zavezance. Poleg tega bi bilo treba bolgarski in tudi romunski DDV obračunavati za mostnino, ki se zaračuna za enosmerno potovanje čez mejni most iz ene države članice v drugo. Ukrepi odstopanja so zato namenjeni poenostavitvi obračunavanja DDV za te storitve. (6) Ker gre v tem primeru za opredelitev ozemlja v zvezi z DDV, ki se ne spreminja, se odstopanje odobri za nedoločen čas. (7) Ukrepi ne bodo škodljivo vplivali na lastne vire Unije, pridobljene iz DDV, in tudi ne bodo vplivali na znesek dolgovanega davka na končni stopnji porabe – SPREJEL NASLEDNJI SKLEP: Člen 1 Z odstopanjem od člena 5 Direktive 2006/112/ES se Bolgariji in Romuniji odobri, pod pogoji iz členov 2 in 3 tega sklepa, da uporabita ukrepe, ki odstopajo od Direktive 2006/112/ES v zvezi z vzdrževanjem, popravilom in zaračunavanjem mostnine v zvezi z mejnim mostom čez Donavo med krajema Vidin (Bolgarija) in Calafat (Romunija). Člen 2 Za določitev kraja obdavčljivih transakcij za vzdrževanje ali popravilo mejnega mostu se bo ozemeljska meja obravnavala, kot da poteka po sredini navedenega mostu za dobave blaga in storitev, nabave znotraj Skupnosti in uvoz blaga, namenjenega za navedeno vzdrževanje ali popravilo. Člen 3 Za določitev kraja obdavčljivih transakcij za zaračunavanje mostnine se bo mejni most po vsej dolžini obravnaval, kot da je del ozemlja države članice, iz katere se posamezno potovanje prek mostu začne. Člen 4 Ta sklep je naslovljen na Republiko Bolgarijo in na Romunijo. V Bruslju, Za Svet Predsednik [1] UL L 347, 11.12.2006, str. 1. [2] UL L 347, 11.12.2006, str. 1.